Σημείωση κατ' εφαρμογή του άρθρου 19 παράγραφος 3 του κεφαλαίου ΙΙ του πρωτοκόλλου 4 της συμφωνίας μεταξύ των κρατών ΕΖΕΣ για τη σύσταση Εποπτεύουσας Αρχής και Δικαστηρίου, όσον αφορά την υπόθεση αριθ. COM 0006 - Metsδteollisuus Ry - Skogsindustrin Rf κα την υπόθεση αριθ. COM 0105 - Maa- ja metsδtaloustuottajain Keskusliitto MTK Ry (94/C 337/05)

Α. ΟΙ ΑΙΤΗΣΕΙΣ ΚΑΙ ΟΙ ΑΝΑΚΟΙΝΩΣΕΙΣ

1. Στις 28 Απριλίου 1994, η Metsδteollisuus Ry, Skogsindustrin Rf, (η φινλανδική ομοσπονδία των βιομηχανιών του δασικού τομέα, η οποία εφεξής θα αποκαλείται «η ομοσπονδία») κοινοποίησαν στην Εποπτεύουσα Αρχή της ΕΖΕΣ μία συμφωνία η οποία συνήφθη στις 18 Μαρτίου 1994 μεταξύ της ομοσπονδίας και του Maa- ja Metsδtaloustuottajain Keskusliitto MTK Ry (πρόκειται για τη φινλανδική κεντρική ένωση παραγωγών γεωργικών και δασοκομικών προϊόντων, η οποία εφεξής θα αποκαλείται «MTK»), στην οποία ζητείται αρνητικός συμψηφισμός βάσει του άρθρου 2 του κεφαλαίου ΙΙ του πρωτοκόλλου 4 της συμφωνίας μεταξύ των κρατών ΕΖΕΣ για τη σύσταση Εποπτεύουσας Αρχής και Δικαστηρίου (SAC-A), καθώς, επίσης, και μεμονωμένες εξαιρέσεις, βάσει του άρθρου 53 παράγραφος 3 της συμφωνίας ΕΖΕΣ σε περίπτωση μη χορήγησης αρνητικού συμψηφισμού.

2. Στις 27 Σεπτεμβρίου 1994, η Εποπτεύουσα Αρχή της ΕΖΕΣ έλαβε αίτηση για τη χορήγηση αρνητικού συμψηφισμού και, εναλλακτικά, ανακοίνωση για τη χορήγηση μεμονωμένης απαλλαγής από τη MKT, όσον αφορά την ίδια συμφωνία. Με απόφαση της Εποπτεύουσας Αρχής της ΕΖΕΣ και σε συμφωνία με τα ενδιαφερόμενα μέρη, οι υποθέσεις θα εξετασθούν από κοινού.

Β. ΤΑ ΜΕΡΗ

3. Η ομοσπονδία αποτελεί ένωση φινλανδικών εταιρειών και τα μέλη της, τα οποία λειτουργούν στο δασοκομικό τομέα και σε συναφείς δραστηριότητες, χειρίζονται θέματα που άπτονται της εργασιακής πολιτικής και της πολιτικής της εργοδοσίας. Συνιστά εθελοντική ένωση, η οποία μπορεί να δεχθεί ως μέλη εταιρείες που λειτουργούν στον εν λόγω τομέα ή σε σχετικές δραστηριότητες. Όταν υπεβλήθη η ανακοίνωση, τα μέλη της ομοσπονδίας ανέρχονταν σε 115.

4. Η MKT είναι εθνική οργάνωση οικονομικών συναλλαγών και συμφερόντων για γεωργούς, ιδιοκτήτες δασών και άλλους επιχειρηματίες αργοτικών περιοχών, οι οποίοι απασχολούνται στο γεωργικό και δασοκομικό τομέα στη Φινλανδία. Η MKT μπορεί να δεχθεί ως μέλη ενώσεις δασοκομικών εταιρειών και ενώσεις γεωργικών παραγωγών. Η δασική αντιπροσοπεία της MKT, εκπροσωπεί κατά τις διαπραγματεύσεις στο πλαίσιο του εμπορίου ξυλείας, ιδιοκτήτες δασών, π.χ. πωλητές ξυλείας.

Γ. ΔΙΑΔΙΚΑΣΤΙΚΑ ΣΤΑΔΙΑ

5. Στις 20 Ιουλίου 1994, η Εποπτεύουσα Αρχή της ΕΖΕΣ, άρχισε διαδικασία, κατ' εφαρμογή του άρθρου 53 της συμφωνίας ΕΖΕΣ, σχετικά με την πρώτη ανακοίνωση που βασίζετο σε προκαταρκτική εξέταση η οποία αποκάλυψε ότι η κοινοποιηθείσα συμφωνία αποτελούσε καρτέλ τιμών και ρύθμιση καταμερισμού περιφερειακής αγοράς, που απαγορεύεται ρητώς βάσει του άρθρου 53 παράγραφος της συμφωνίας ΕΟΧ, και βάσει των στοιχείων που διέθετε τότε η Εποπτεύουσα Αρχή της ΕΖΕΣ, δεν θα ήταν δυνατή η χορήγηση απαλλαγής. Η ομοσπονδία ενημερώθηκε επισήμως σχετικά με τις εν λόγω αντιρρήσεις καθώς και με την πρόθεση της Εποπτεύουσας Αρχής της ΕΖΕΣ να ανακαλέσει την απαλλαγή από τα πρόστιμα, βάσει του άρθρου 15 παράγραφος 6 του κεφαλαίου ΙΙ του πρωτοκόλλου 4 της συμφωνίας SAC.

Δ. ΟΙ ΣΥΜΦΩΝΙΕΣ

6. Μετά την ανακοίνωση που υπεβλήθη από τη MTK και κατόπιν διαβουλεύσεων με την Εποπτεύουσα Αρχή της ΕΖΕΣ, τα μέρη σύναψαν, στις 21 Νοεμβρίου 1994, νέα συμφωνία για τη μακροχρόνια εξέλιξη στοιχείων ανταγωνισμού στο εμπόριο στον τομέα της στρογγυλής ξυλείας. Στη συμφωνία αυτή έχει επισυναφθεί επιστολή πρόθεσης, υπογεγραμμένη από τα μέρη κατά την ίδια ημερομηνία, για τη βελτίωση της λειτουργίας της αγοράς στρογγυλής ξυλείας και τη σταδιακή αύξηση του ανταγωνισμού. Και τα δύο έγγραφα υπεβλήθησαν στην Εποπτεύουσα Αρχής της ΕΖΕΣ.

7. Με τη νέα αυτή συμφωνία, τα μέρη καθιστούν άκυρη τη συμφωνία, η οποία είχε αρχικά κοινοποιηθεί, καθώς και άλλες σχετικές αποφάσεις. Ωστόσο, οι αρχές καθορισμού του μέσου επιπέδου τιμών και των περιφερειακών ευνοϊκών τιμών, θα παραμείνουν σε ισχύ μέχρι τις 28 Φεβρουαρίου 1995.

8. Στόχος της νέας συμφωνίας είναι η δημιουργία μακροπρόθεσμων βάσεων για την ανάπτυξη ανταγωνιστικών συναλλαγών στην αγορά της στρογγυλής ξυλείας, γεγονός που θα εξασφαλίσει την υγιή ανάπτυξη της εθνικής οικονομίας καθιστώντας δυνατή τη βέλτιστη χρησιμοποίηση δασοκομικών πόρων, διατηρώντας επαρκή αποθέματα στρογγυλής ξυλείας για τη βιομηχανία, εξασφαλίζοντας ανταγωνιστικές τιμές της στρογγυλής ξυλείας και προσοδοφόρα διαχείριση δασών από τους ιδιώτες ιδιοκτήτες δασών βάσει διαρκούς ανάπτυξης και προωθώντας την τεχνική και οικονομική ανάπτυξη, λαμβάνοντας υπόψη τα συμφέροντα των καταναλωτών και σύμφωνα με τις διατάξεις των νόμων και ρυθμίσεων περί ανταγωνισμού. Προκειμένου να επιτευχθεί ο ανωτέρω στόχος, τα μέρη προτίθενται να συμβάλουν στη δημιουργία ισορροπίας μεταξύ της ζήτησης και της προσφοράς στην αγορά σε οποιαδήποτε στιγμή και υπό οποιεσδήποτε συνθήκες αγοράς.

9. Για την εξασφάλιση της αποτελεσματικής λειτουργίας της αγοράς στρογγυλής ξυλείας, τα μέρη προτίθενται να καθιστούν μεταξύ τους διαθέσιμα αξιόπιστα στοιχεία για την εξέλιξη των πραγματικών επιπέδων τιμών ούτως ώστε να επιτευχθεί η αναγκαία διαφάνεια της αγοράς. Προκειμένου να παρέχονται τα σχετικά στοιχεία εξίσου στους προμηθευτές και στους αγοραστές, η συμφωνία προβλέπει τυποποίηση των ποιοτήτων, ενώ τα μέρη θα προσπαθήσουν να καθιστούν μεταξύ τους διαθέσιμα τα στοιχεία που αφορούν την αγορά. Πρότυπα βασικών μετρήσεων και ποιοτήτων δεν είναι υποχρεωτικά για επιχειρήσεις ή προμηθευτές που μπορούν να αποφασίσουν ελεύθερα για τις τιμές και τις επιπτώσεις τους στις τιμές σε κάθε συναλλαγή.

10. Τα επίπεδα των αγοραίων τιμών σε διάφορες περιφέρειες και για διάφορες ποικιλίες ξυλείας θα καθορίζονται ξεχωριστά, στο πλαίσιο διαπραγματεύσεων μεταξύ εκπροσώπων αγοραστών και προμηθευτών. Ωστόσο, οι τιμές που θα χρησιμοποιούνται σε πραγματικές εμπορικές συναλλαγές θα καθορίζονται πάντοτε ξεχωριστά από τα εμπλεκόμενα μέρη.

11. Για την πρόληψη κρίσεων στην προσφορά στρογγυλής ξυλείας και την αποφυγή επανάληψης παρόμοιων συνθηκών καθώς, επίσης, και για την προώθηση της ανταγωνιστικής λειτουργίας του εμπορίου, τα μέρη θα συναντώνται κατόπιν αιτήσεως εκάστου εξ αυτών, για τη διαπραγμάτευση κοινού μνημονίου συμφωνίας σχετικού με την εξέλιξη του πεδίου τιμών της στρογγυλής ξυλείας και την εξεύρεση μέσων για τη διατήρηση επαρκούς προσφοράς. Το εν λόγω κοινό μνημόνιο συμφωνίας, θα διατυπώνεται κατά τρόπο που θα συμφωνηθεί χωριστά για τους κομμένους κορμούς, και την ξυλεία για παραγωγή χαρτοπολτού δίχως να εισάγει διακρίσεις μεταξύ των διαφόρων ποικιλιών ξυλείας. Θα εφαρμόζεται μόνο για περιορισμένο χρονικό διάστημα και δεν θα είναι δεσμευτικό για τις επιμέρους συναλλαγές.

12. Προκειμένου να εξασφαλιστεί επαρκής προσφορά, η ομοσπονδία θα καταστήσει γνωστές τις ποσότητες που απαιτούνται από τα ιδιωτικά δάση και η MKT θα συμβάλλει στην αγορά που τροφοδοτείται με ξυλεία από τα ιδιωτικά δάση, στο μέτρο που είναι αναγκαίο για να ικανοποιηθεί η ζήτηση των διαφόρων ποικιλιών ξυλείας.

13. Ωστόσο, τα μέρη δεν θα επιχειρήσουν να περιορίσουν ή να ελέγξουν τις εισαγωγές ή εξαγωγές της στρογγυλής ξυλείας.

14. Με την επιστολή πρόθεσης, τα μέρη συστήνουν ομάδα εργασίας ανάπτυξης, η οποία θα αναλάβει την έρευνα και την ανάπτυξη νέων μεθόδων και μέσων για τη βελτίωση της ανταγωνιστικότητας του εμπορίου στον τομέα της στρογγυλής ξυλείας και την εξασφάλιση, μακροπρόθεσμα, της αποτελεσματικής λειτουργίας της αγοράς. Μεταξύ άλλων, η ομάδα εργασίας θα εισάγει νέα στατιστικά στοιχεία και διάφορα είδη συμβάσεων, θα εξετάσει και θα αναλύσει τις δυνατότητες της εφαρμογής στη φινλανδική αγορά ξυλείας συστήματος χρηματιστηρίου, της πρακτικής πλειστηριασμών για τη στρογγυλή ξυλεία και περιφερειακών μορφών συνεργασίας μεταξύ των παραγωγών, καθώς και της χρησιμοποίησης δικαιωμάτων αγοράς και πώλησης για την πώληση στρογγυλής ξυλείας, καθώς και χρηματιστηριακών τιμών. Η ομάδα εργασίας θα υποβάλει τακτικές εκθέσεις προόδου και θα υποβάλει, το αργότερο στις 28 Φεβρουαρίου 1995, τις πρώτες προτάσεις συγκεκριμένων μέτρων.

Ε. Η ΑΓΟΡΑ

15. Στη Φινλανδία 430 000 άτομα είναι ιδιοκτήτες δασικής της. Τα άτομα αυτά, εκ των οποίων το 32 % είναι μέλη του MTK, κατέχουν το 63 % της συνολικής δασικής εκτάσεως της Φινλανδίας. Η υπόλοιπη δασική γη ανήκει στο κράτος (24 %), στον ίδιο τον κλάδο (9 %) και σε άλλους (4 %) 7 η δασική βιομηχανία εξαρτάται από την προμήθεια στρογγυλής ξυλείας από ιδιωτικά δάση. Εκτιμάται ότι το 1993, η παραγωγή ξυλείας στην Ευρώπη ήταν περίπου 144 000 000 κυβικά μέτρα. Κατά το ίδιο έτος, τα μέλη της ομοσπονδίας αγόρασαν από τα ιδιωτικά δάση περίπου 21 εκατομμύρια κυβικά μέτρα ξυλείας και εισήγαγαν περίπου 7 εκατομμύρια κυβικά μέτρα. Το σύνολο της φινλανδικής δασικής βιομηχανίας αγόρασε, το 1993, περίπου 5 εκατομμύρια κυβικά μέτρα ξυλείας από τα κρατικά δάση και περίπου την ίδια ποσότητα από τα δάση που ανήκαν στην ίδια τη βιομηχανία. Το σύνολο της βιομηχανίας, υπέβαλε σε επεξεργασία περίπου 51 εκατομμύρια κυβικά μέτρα ξυλείας το 1993. Κατά μέσον όρο διενεργούνται περίπου 150 000 συναλλαγές ξυλείας στη Φινλανδία κάθε χρόνο. Η μέση συναλλαγή αφορά 350 έως 450 κυβικά μέτρα ξυλείας. Η αξία των εγχωρίων αγορών το 1993 κυμαίνεται από 4 000 έως 6 000 εκατομμύρια φινλανδικά μάρκα και η αξία των εισαγωγών ήταν περίπου 1 200 εκατομμύρια φινλανδικά μάρκα.

ΣΤ. ΟΙ ΠΡΟΘΕΣΕΙΣ ΤΗΣ ΕΠΟΠΤΕΥΟΥΣΑΣ ΑΡΧΗΣ ΤΗΣ ΕΖΕΣ

16. Η Εποπτεύουσα Αρχή της ΕΖΕΣ προτίθεται να λάβει ευνοϊκή θέση όσον αφορά τη συμφωνία που συνοψίστηκε ανωτέρω. Πριν από αυτό, καλεί τα ενδιαφερόμενα μέρη να υποβάλλουν τις παρατηρήσεις τους εντός προθεσμίας ενός μηνός από την ημερομηνία δημοσίευσης της παρούσας ανακοίνωσης, παραθέτοντας τον αριθμό αναφοράς, στην ακόλουθη διεύθυνση:

Εποπτεύουσα Αρχή της ΕΖΕΣ,

Διεύθυνση Ανταγωνισμού,

Rue Marie-Therese, 1-3,

B-1040 Brussels.